Document ID: 31991L0266

NEUVOSTON DIREKTIIVI,
annettu 21 päivänä toukokuuta 1991,
eläinten terveyttä koskevista seikoista yhteisön sisäisessä tuoreen lihan kaupassa annetun direktiivin 72/461/ETY ja terveyteen ja eläinten terveyteen liittyvistä ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista annetun direktiivin 72/462/ETY muuttamisesta (91/266/ETY)
EUROOPAN YHTEISÖJEN NEUVOSTO, joka
ottaa huomioon Euroopan yhteisön perustamissopimuksen, ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
direktiivissä 72/461/ETY(4), sellaisena kuin se on viimeksi muutettuna direktiivillä 89/662/ETY(5), säädetään terveysvaatimuksista, jotka niiden eläinten on täytettävä, joista saatava liha on tarkoitettu yhteisön sisäiseen kauppaan; direktiivissä 72/462/ETY(6), sellaisena kuin se on viimeksi muutettuna direktiivillä 91/69/ETY(7), säädetään terveyttä ja eläinten terveyttä koskevista vaatimuksista, joita sovelletaan kolmansista maista tulevien nautaeläinten, sikojen, lampaiden, vuohien sekä tuoreen lihan tai lihavalmisteiden tuonnissa,
rauhaset ja elimet, mukaan lukien veri, kuuluvat edellä mainittujen direktiivien soveltamisalaan; näitä tarvitaan paljon jäsenvaltioiden farmaseuttisia tuotteita valmistavissa teollisuuslaitoksissa lääketieteellisiin ja eläinlääketieteellisiin tarkoituksiin käytettävien uutteiden ja entsyymien saatavuuden varmistamiseksi,
tämä tarkoittaa sitä, että jäsenvaltioille olisi tarjottava mahdollisuus vapaammin sallia kolmansista maista tuotavien rauhasten ja elinten, mukaan lukien veren, maahantuonti farmaseuttisten aineiden valmistusta varten; näiden raaka-aineiden oikean ja rajoitetun käytön varmistamiseksi olisi luvat myönnettävä ainoastaan silloin, kun tuonti täyttää tietyt yhteisön menettelyn mukaisesti määritettävät edellytykset,
yhteisön suosituimmuuskohtelun ylläpitämiseksi on tarpeen soveltaa samoja helpotuksia rauhasten ja elimien, mukaan lukien veren, yhteisön sisäisessä kaupassa farmaseuttisten aineiden valmistusta varten, tietyin vähimmäisvaatimuksin, joilla taataan se, että näitä raaka-aineita käytetään oikein ja rajoitettuihin tarkoituksiin,
tapauksesta N:o 131/87 16 päivänä marraskuuta 1989 antamassaan tuomiossa yhteisön tuomioistuin mitätöi direktiivin 87/64/ETY(8), joka koski edellä mainittuja kysymyksiä; tämän vuoksi on tarpeen antaa asianmukaisiin oikeudellisiin perusteisiin perustuva uusi direktiivi, ja
tämä tilanne huomioon ottaen siirtymäaika, josta säädetään direktiivissä 87/64/ETY, voidaan säilyttää,
ON ANTANUT TÄMÄN DIREKTIIVIN:
1 artikla
Lisätään direktiivin 72/461/ETY 3 artiklaan seuraava kohta:
"d) Jäsenvaltiot voivat kuitenkin 31 päivään joulukuuta 1996 asti a, b ja c alakohtaa noudattaen, mutta sen estämättä, mitä 8 a artiklassa säädetään, antaa, edellyttäen, että niiden eläinlääkintäviranomaisilta saadaan lupa, luvan tuoda alueelleen rauhasia ja elimiä, mukaan lukien verta, farmaseuttisia aineita valmistavan teollisuuden raaka-aineiksi.
Tämän luvan edellytyksenä on lisäksi, että noudatetaan kyseisten aineiden yksilöintiä, pakkausta, kuljetusta, varastointia, siirtämistä ja käsittelyä koskevia säännöksiä ja säännöksiä, jotka koskevat pakkausten, myyntipäällysten ja valmistusjätemateriaalin hävittämistä ihmisten ja eläinten terveyteen kohdistuvien kaikkien vaarojen poistamiseksi."
2 artikla
Muutetaan direktiivin 72/462/ETY 16 artiklan nykyinen sisältö 1 kohdaksi ja lisätään seuraava kohta:
"2. Jäsenvaltiot voivat kuitenkin 31 päivään joulukuuta 1996 mennessä antaa luvan rauhasten ja elinten, mukaan lukien veren, maahantuontiin raaka-aineiksi farmaseuttisia aineita valmistavalle teollisuudelle kolmansista maista, jotka ovat 3 artiklan 1 kohdan mukaan laaditussa luettelossa ja jotka eivät ole kiellon kohteena.
Sanottua tuontia koskevat yleiset edellytykset vahvistetaan 30 artiklassa säädettyä menettelyä noudattaen.
Jäsenvaltioille voidaan 29 artiklassa säädettyä menettelyä noudattaen antaa lupa tuoda mainittuja raaka-aineita kolmansista maista, jotka eivät esiinny 1 alakohdassa tarkoitetussa luettelossa, edellytyksillä, joissa huomioidaan kyseisten kolmansien maiden erityinen terveydellinen tilanne.
Mainittua tuontia koskevat edellytykset, jotka on vahvistettu toisessa ja kolmannessa alakohdassa tarkoitettua menettelyä noudattaen, eivät saa missään tapauksessa olla suosivampia kuin yhteisön sisäistä kauppaa koskevat edellytykset."
3 artikla
Neuvosto tarkastelee 1 päivään heinäkuuta 1995 mennessä uudestaan komission antaman kertomuksen ja siihen mahdollisesti liittyvien ehdotusten perusteella direktiivin 72/461/ETY artiklan d kohdassa ja direktiivin 72/462/ETY 16 artiklan 2 kohdassa säädettyjä poikkeuksia.
4 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivästä tammikuuta 1988 alkaen. Niiden on ilmoitettava tästä komissiolle viipymättä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 21 päivänä toukokuuta 1991.

Labels: 0
3
17